  Анжелика Тихонова корреспондент 9-10 гудырикошконэ Удмуртиысь Вотка ёросысь Кукуй гурт котырын гурт возёс удысъя «Agro.Pro-2019» огъяросси фестиваль ортчоз. Со сярысь элькунысь Гурт возёсъя но сиён-юонъя министерстволэн пресс-службаез ивортэ. Ужрадэз шаерамы ортчытон понна Россиысь Йӧл поттӥсьёслэн йӧскалык огазеяськонзы(Союзмолоко), Агростраховщикъёслэн йӧскалык огазеяськонзы, голштин выжыысь скалъёсты будэтӥсьёслэн ассоциацизы дурбасьто. Фестивале Венгриысь Голштин-фриз выжыя йӧскалык ассоциацилэн ёзчиез Жолт Кёрёши вуыны кулэ. Со ужрадлэн валтӥсь судьяез луоз Кык нунал ӵоже удысысь ӧнерчиос понна ужъя программа чакламын. Со улсын 20-лэсь трос котырес ӝӧкъёс, мастер-классъёс но семинар-практикумъёс ортчозы. Ужрадъёс агрострахованиен, робот амалэн ужась фермаосын туала планировкаос лэсьтонэн, кормоинжиниринген, скал выжыосты умоятонэн, пульдэстурынэз утялтон технологиосын, гурт возёс техникалы навигаци сӧзнэтэн но мукет юанъёсын герӟаськемын луозы. Пумиськонъёсты Россиысь удысъя валтӥсь компаниослэн ыстэм муртъёссы нуозы.  Союзмолоко огазеяськонысь ӧнерчиосын ӵош Удмуртиысь йӧл поттон удысэз 2025-тӥ арозь азинтонъя Концепциез уже кутонэз эскерозы. Озьы ик фермеръёслы Россилэн азьмуртэныз кичӧлтэм федерал программаос улсын грантъёс басьтон понна сертификатъёсты сётозы Ужан программа улсын гурт возёс техникаез но ужан тӥрлыкез адӟытон, озьы ик гурт возёс пудоез но тылобурдоез возьматон-вожвылъяськон ортчозы. Берпуметӥез улсын Йӧл сётӥсь сюро таза пудоен «Йӧл вакыт» нырысетӥ элькун адӟытон радъяськоз. Устооссэ скалъёсты но ветылъёсты калыккуспо судья Жолт Кёрёши дунъялоз. Фестивалез радъясьёс озьы ик учкисьёслы но нылпиослы тунсыко программаос дасязы. Покчиос понна «Кытысь потэ йӧл» но «Скал эмбрионъёслэн лабораторизы» тодосъя возьматонъёс, синпельёс лэсьтонъя мастер-классъёс, валъёс вылын ворттылонъёс, инкуазьын кино учкон ортчозы. Озьы ик кутылыны луоно экспонатъёсын музей, зоопарк, фермеръёсын лэсьтэм сиён-юонъёсын вузкарон ужалозы, котькудӥз киын лэсьтэм сыръёсты веръяны быгатоз. Озьы ик Удмуртиын нырысьсэ «Гастрошоу» радъяськоз. Шеф-поваръёс таза сиён-юонъя мастер-классъёс ортчытозы.  Тегъёс: Удмуртия Россия гуртвозёс фестиваль техника пудо Воткаёрос гуртвозёсъяминистерство  